Псори зыхуей хуагъазэ
«Къэббалъкъэнерго»-Кавказ Ищхъэрэм и МРСК акционер обществэ зэIухам и Къэбэрдей-Балъкъэр къудамэм и предприятэхэр бжьыхьэ-щIымахуэ лъэхъэнэм зэрыхуэхьэзырыр къапщытэри, актым Iэ щIадзащ икIи абыкIэ паспортыр къратыжащ.
ЭлектроIэмэпсымэхэр, ток къару лIэужьыгъуэ псоми я кIапсэхэр, автотранспортыр, механизм хэхахэр, щыIэ программэм тету, лэжьыгъэм хуагъэпсащ, зыхуеину пкъыгъуэхэр, дагъэ гъэсыныпхъэхэр зэрагъэпэщащ, къызэрымыкIуэ щытыкIэ къэхъу хъужыкъуэмэ, абы зэрыпэщIэтыну гъэтIылъыгъэхэр ирикъуу яIэщ. Промышленнэ, мафIэс шынагъуншагъэм, лэжьыгъэр хъумэным пыщIа Iэхугъуэхэр зэрагъэзащIэм ткIийуэ кIэлъоплъ. Зэрагъэувам хуэдэу, щытыкIэ гугъухэм къызэрикIынум хуагъасэ, къэхъукъащIэхэм япэщIэтыну гуп щхьэхуэхэр къызэрагъэпэщащ, щIымахуэ лъэхъэнэм зыхуеину Iэмэпсымэхэр, щыгъын хэхахэр, токым зэрызыщахъумэнухэр пасэу ягъэхьэзыращ. Электрокъарур зэрыIуач, зэрыIуадзэ, зэрызэщхьэщах, щытыкIэ гугъухэм зэрапэщIэт, зэтезыухуэ, технологие, связь Iэмэпсымэхэр Iуэхум хуэхьэзырщ.
Кавказ Ищхъэрэ щIыналъэ диспетчер управленэм деж щызэхуагъакIуэри, ток кIапсэхэр Iумылым зэрыщахъумэну щIыкIэм теухуа Iуэхухэр зэраубзыхуам тету ирагъэкIуэкIащ, Iэмэпсымэхэм я зэфIэкIым кIэлъыплъащ. Iумылыр зэрыгъэткIупхъэр киловольт 35-рэ зрикIуэ кIапсэхэм, апхуэдэу киловольти 110-рэ щызэблэкI уэгу линэу плIым гугъэзагъэу пщIэней-рэ щагъэунэхуащ. Ремонт лэжьыгъэм хыхьэу, киловольт 35 — 110-рэ зыIыгъ электрокъару кIуапIэу километри 125-м кIэлъыплъащ, уэгу линэу километр 383,1-рэ зэрагъэпэщыжащ, ахэр зыхуэзэ щIыпIэу гектар 83-рэ ягъэкъэбзащ, изолятору 6476-рэ, ток кIапсэу километри 199,3-рэ, жьы хъуа пкъоууэ 997-рэ яхъуэжащ. Подстанцу 73-рэ, трансформатор пункту 275-рэ ремонт ящIащ, трансформатору 42-рэ, дагъэкIэ лажьэ зэрыIуач Iэмэпсымэу 74-рэ, зэпэщIэзыхым хуэдэу 370-рэ зэрагъэпэщыжащ. ЛъэщапIэхэмрэ ухуэныгъэхэмрэ зыхуей хуагъэзащ. Псори зэхэту щIымахуэм зыхуэгъэхьэзырынымкIэ программэр гъэзэщIэным сом мелуан 95,4-рэ хухахащ.
IуэхущIапIэр бжьыхьэ-щIымахуэ лъэхъэнэм зэрыхуэхьэзырым и паспортыр «Къэббалъкъэнерго» къудамэм и унафэщI Калинкин Олег къритыжащ Кавказ Ищхъэрэм и МРСК-м технологие зыужьыныгъэмрэ инновацэмкIэ и департамен-тым и Iэтащхьэ Десюк Алек-сандр.
Хьэжыкъарэ Алик.
